Pia Olsen Dyhr (SF), 2009-04-24:
Jeg skal først sige tak til Det Radikale Venstre for at støtte op om vores forslag; det er vi jo glade for.
Jeg vil også sige tak til Enhedslisten for deres måske lidt vaklen omkring, men i sidste ende tror jeg, at de nok ender det samme sted som os, på grund af at videnskaben faktisk støtter op om vores forslag.
Så er det jo godt se, at alle politiske partier faktisk synes, det er en god idé, at vi bruger cykelhjelme.
Det overrasker mig ikke, men jeg synes, det er positivt, at der ikke er nogen, der ligesom decideret siger, at det er folks eget ansvar, men at der altså er en meget stærk opfordring fra Folketinget til, at forældre sørger for, at børn bruger cykelhjelm, og i virkeligheden også til, at forældrene selv benytter den.
Nu er SF jo et cykelparti.
Vi har i 2001, 2003 og 2008 fremsat forslag om fremme af cyklismen.
Ja, vi er nok nogle gange kendt som det meget irriterende parti, der hele tiden kræver flere penge og flere ressourcer til cyklisme i Danmark.
Så vi har på ingen måde nogen interesse i, at folk cykler mindre.
Og i det lys, skal det her forslag altså ses.
Vi har fremsat det her forslag, fordi vi mener, det er på tide, at vi tager færdselssikkerheden og cyklismen alvorligt.
En ny finsk undersøgelse, nævnt i rapporten fra Rådet for Større Færdselssikkerhed, viser, at der er en lavere andel af hovedskader blandt cyklister med hjelm.
Her er det kun 15 pct. af de tilskadekomne, der får en hovedskade, mens vi, hvis man ikke bruger hjelm, altså snakker om, at 43 pct. af de tilskadekomne får en hovedskade.
Så cykelhjelm er vigtig, og det kan jeg jo så høre at vi alle sammen er enige om her.
Jo, hvis udviklingen gik i den rigtige retning.
Men undersøgelsen viser jo netop, at udviklingen er gået i stå.
Når vi taler om cyklister under 11 år, er der i 2006 67 pct., der bruger hjelm, og i 2008 snakker vi om 66 pct.
Vi taler jo om børn, og når vi på bedste voxpopmåde spørger på gader og stræder - og det har jeg søreme været ude at gøre - siger tre ud af fem børn, at de søreme bruger hjelm hver eneste dag.
Det er jo herligt.
Et ud af fem børn svarede, at de indimellem glemmer det; ja, det kan jo ske.
Og et ud af fem børn siger, at deres forældre ikke har valgt at købe en hjelm til dem, så de har ikke nogen hjelm, de kan bruge.
Så det handler altså ikke om, at børn ikke vil bruge hjelmene.
Det handler enten om, at børnene ikke kender vigtigheden af hele tiden at huske at bruge deres hjelm, eller at deres forældre ikke tager det alvorligt.
Det er det samme, der gjorde sig gældende, da vi indførte selepåbuddet i Danmark.
Det giver et klip i kørekortet, hvis man ikke sørger for, at ens eget barn har sele på på bagsædet.
Det interessante ved det her forslag er jo, at vi ligeledes vil beskytte børnene på cykel.
Det er bestemt ikke, fordi de ikke vil have den på.
Det er, fordi deres forældre ikke giver dem den på, og så må vi give de forældre en bøde, for det skal de.
I går blev jeg ringet op af en far til et barn, der hedder Hambus, som i søndags var involveret i en stor ulykke ude på Amager Fælled.
Han fik en hjernerystelse og en brækket arm, og hvis Hambus ikke havde haft den efterfølgende meget maste cykelhjelm på - som jeg gerne ville have haft med herop på talerstolen, men fordi Folketingets regler ikke gør det muligt, kan jeg ikke vise, hvordan den er hevet fra hinanden og gået totalt i stykker havde han været død i dag.
Så cykelhjelmen hjælper.
Så hvorfor være imod?
Ja, argumentet har været, at vores børn så ville cykle mindre.
Hvad siger danskerne så?
Hvordan har danskerne det med det her?
Vil de føle, at deres frihed bliver enormt indskrænket, hvis vi indfører pligt til cykelhjelm?
Ritzau har spurgt danskerne, og hele 80 pct. af danskerne siger i en undersøgelse lavet af Catinét i går, at de ønsker, at cykelhjelmen skal gøres lovpligtig for børn.
Så der er folkelig opbakning til det, selv om der desværre ikke er den store opbakning i Folketinget.